CELEX: 52012PC0534
Language: ro
Date: 2012-09-24
Title: Propunere de DECIZIE A CONSILIULUI de stabilire a poziției Uniunii Europene în cadrul Consiliului General al Organizației Mondiale a Comerțului privind aderarea Republicii Democrate Populare Laos la Organizația Mondială a Comerțului

|
			
		
		
		52012PC0534
		
			Propunere de DECIZIE A CONSILIULUI de stabilire a poziției Uniunii Europene în cadrul Consiliului General al Organizației Mondiale a Comerțului privind aderarea Republicii Democrate Populare Laos la Organizația Mondială a Comerțului /* COM/2012/0534 final - 2012/0255 (NLE) */
			
				
		
		
			
			   	EXPUNERE DE MOTIVE
I. INTRODUCERE
Membrii Organizației Mondiale a
Comerțului (OMC) și Republica Democrată Populară Laos (RDP
Laos) au ajuns în etapa finală a negocierilor legate de condițiile de
aderare a RDP Laos la OMC. Aceasta survine după 14 ani de negocieri,
lansate odată cu depunerea de către RDP Laos a cererii de aderare la
OMC, în 1997. Cererea de aderare a RDP Laos a fost examinată în
conformitate cu orientările prevăzute în Decizia Consiliului General
al OMC din 10 decembrie 2002 privind aderarea țărilor cel mai
puțin dezvoltate, iar în prezent este necesară o decizie a
Consiliului care să aprobe condițiile de aderare a RDP Laos, înainte
ca UE să poată susține în mod oficial aderarea RDP Laos.
Rezumatul condițiilor de aderare este
prezentat mai jos.
II. Rezumatul
condițiilor de aderare la OMC A RDP Laos, în funcție de sector
Lista angajamentelor
Nivelul mediu al taxei vamale consolidate
finale (FBR – average final bound rate) în calendarul de aderare a RDP
Laos este de 18,4%.
În timp ce nivelul mediu al FBR pentru
produsele agricole, și anume 17,8%, este ușor mai scăzut
față de valoarea de 18,6% pentru bunurile industriale, vârfurile
tarifare sunt mai ridicate în agricultură (90% față de 50%).
Laos va pune în aplicare FBR de la data
aderării, existând numai câteva produse pentru care va fi
prevăzută o perioadă de tranziție pentru punerea în
aplicare (orez, cereale, produse petroliere).
Aceste niveluri
tarifare medii sunt rezonabile, având în vedere statutul de țară cel
mai puțin dezvoltată al RDP Laos, precum și dimensiunile sale
mici și vulnerabilitatea economiei sale. Practica UE din trecut în raport
cu țările cel mai puțin dezvoltate a fost să accepte ca
rezonabile aceste niveluri tarifare pentru economii cu dimensiuni comparabile.
Produse industriale 
–              
Nivelul mediu al taxei vamale consolidate finale
pentru produsele neagricole este de 18,61%.
–              
Cele mai ridicate valori medii, de aproximativ 35%,
sunt cele din sectoarele pielăriei, mobilierului și lemnului.
–              
Cele mai scăzute valori, aproximativ 7%, sunt
cele pentru produsele de tehnologie a informației (IT), echipamentele
agricole și produsele din oțel.
–              
Cele mai ridicate vârfuri tarifare din diferitele
sectoare industriale sunt toate mai mici sau egale cu 50%, singura
excepție fiind motocicletele, cu un vârf de 60%.
Produse agricole 
–              
Nivelul mediu al taxei vamale consolidate finale
pentru produsele agricole este de 17,9%.
–              
Cele mai ridicate vârfuri tarifare din
agricultură sunt cele pentru orez, de 80% și 90%, urmate de cele
pentru tutun și cafea, de 60%.
Servicii 
Lista angajamentelor specifice a RDP Laos în
domeniul serviciilor este satisfăcătoare, având în vedere statutul
său de țară cel mai puțin dezvoltată. RDP Laos
își va asuma angajamente de acces pe piață și tratament
național pentru o gamă largă de sectoare din domeniul
serviciilor, inclusiv servicii profesionale, informatice și alte servicii
comerciale, servicii de comunicare (servicii de curierat și
telecomunicații), servicii de construcții, de distribuție,
servicii educaționale private, servicii de mediu, financiare (de
asigurări și bancare), servicii private din domeniul
sănătății, servicii de turism și de transport
(transport aerian). 
Angajamente luate în cadrul
protocolului de aderare
În etapa finală, multilaterală, a
procesului de aderare, membrii OMC au căutat împreună să asigure
o compatibilitate elementară între legislația și
instituțiile comerciale ale RDP Laos și normele și acordurile
OMC, prin includerea unor dispoziții specifice în protocolul de aderare
și în raportul grupului de lucru. Următoarele chestiuni prezintă
un interes special pentru UE:
Drepturi comerciale
RDP Laos a confirmat că va acorda
oricărei persoane fizice sau juridice dintr-o țară membră a
OMC, indiferent de prezența fizică sau investițiile în RDP Laos,
dreptul de a fi importator oficial, la cel mult doi ani de la data
aderării la OMC pentru un număr limitat de produse (orez, petrol
și gaz, anumite articole din fier și oțel) și de la data
aderării pentru toate celelalte produse. De asemenea, RDP Laos va acorda
în mod nediscriminatoriu și nediscreționar drepturi de
comercializare, în termenele menționate anterior, în conformitate cu
acordurile OMC. De la data aderării, toate onorariile și taxele
pentru serviciile prestate, aplicate pentru sau în legătură cu
activitățile de import sau export, se vor conforma acordurilor OMC.
Valoarea în vamă
Până la data aderării, RPD Laos va
aplica în totalitate dispozițiile OMC referitoare la determinarea valorii
în vamă, inclusiv Acordul OMC privind punerea în aplicare a articolului VII
din GATT 1994 și anexa I (Note interpretative).
Principalele domenii în care s-a solicitat
o perioadă de tranziție
Legislația de salvgardare: RDP Laos a inițiat procesul de elaborare a legislației, dar
a solicitat o perioadă de tranziție de 5 ani de la aderare pentru a
adopta legislația în conformitate cu dispozițiile acordului OMC
privind măsurile de salvgardare. RDP Laos a afirmat că, până
atunci, nu va acționa în principiu decât în conformitate cu
dispozițiile menționate. 
Bariere tehnice în calea comerțului
(BTC): RDP Laos va pune în aplicare în mod progresiv
Acordul OMC privind BTC, cu o aplicare deplină începând cu 1 ianuarie
2015.
Măsuri sanitare și fitosanitare
(SFS): RDP Laos a prezentat un plan de acțiune
pentru punerea în aplicare a Acordului SFS. Cadrul legislativ al RDP Laos în
domeniul securității alimentare, sănătății
animalelor și a plantelor se va conforma Acordului SFS până la 31
decembrie 2012. Punerea în aplicare integrală va începe la 1 ianuarie
2015.
Drepturi de proprietate intelectuală: Până la data aderării, RDP Laos va fi adoptat măsuri
legislative prin care regimul său de proprietate intelectuală să
devină conform cu normele OMC; se va asigura punerea în aplicare
integrală până în decembrie 2016.
Transparență: RDP Laos și-a luat angajamentul de a institui Monitorul său
Oficial în termen de 3 ani de la data aderării. Între timp, RDP Laos
își va îndeplini angajamentele privind publicarea prin intermediul site‑urilor
sau al publicațiilor periodice oficiale. 
III. RECOMANDARE
Prezentând condițiile de aderare a RDP
Laos la OMC pentru aprobare de către Consiliu, Comisia consideră
că aceste condiții constituie un pachet echilibrat și
ambițios de angajamente de deschidere a pieței, care va aduce beneficii
substanțiale atât RDP Laos, cât și partenerilor săi comerciali
din OMC.
2012/0255 (NLE)
Propunere de
DECIZIE A CONSILIULUI
de stabilire a poziției Uniunii Europene
în cadrul Consiliului General al Organizației Mondiale a Comerțului
privind aderarea Republicii Democrate Populare Laos la Organizația
Mondială a Comerțului
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 91, articolul 100
alineatul (2) și articolul 207 alineatul (4), coroborate cu articolul 218
alineatul (9),
având în vedere propunerea Comisiei Europene,
întrucât:
(1)       La 16 iulie 1997, Guvernul
Republicii Democrate Populare Laos (RDP Laos) a depus o cerere de aderare la
Acordul de la Marrakech privind constituirea Organizației Mondiale a
Comerțului (OMC), în conformitate cu articolul XII din acordul
menționat.
(2)       La 19 februarie 1998 a fost
creat un grup de lucru privind aderarea RDP Laos, pentru a se ajunge la un
acord cu privire la condițiile de aderare acceptabile pentru RDP Laos
și pentru toți membrii OMC.
(3)       Comisia, în numele Uniunii, a
negociat o serie cuprinzătoare de angajamente de deschidere a pieței
din partea RDP Laos, care corespund cererilor Uniunii și sunt în
conformitate cu nivelul de dezvoltare al RDP Laos.
(4)       Aceste angajamente sunt
incluse în prezent în Protocolul de aderare a RDP Laos la OMC.
(5)       Se preconizează că
aderarea la OMC va avea o contribuție pozitivă și de durată
la procesul de reformă economică și de dezvoltare durabilă
din RDP Laos.
(6)       În consecință,
Protocolul de aderare ar trebui aprobat.
(7)       Conform articolului XII din
Acordul de instituire a OMC, condițiile de aderare sunt convenite între
membrul aderent și OMC, iar Conferința Ministerială a OMC
aprobă condițiile de aderare din partea OMC. Articolul IV.2 din Acordul
de instituire a OMC prevede că, în intervalele dintre reuniunile
Conferinței Ministeriale, funcțiile acesteia sunt exercitate de
Consiliul General.
(8)       În consecință, este
necesar să se stabilească poziția care urmează să fie
adoptată de către Uniune în cadrul Consiliului General al OMC,
referitor la aderarea RDP Laos la OMC,
ADOPTĂ PREZENTA DECIZIE: 
Articol unic
1.           Poziția care
urmează a fi adoptată de Uniunea Europeană în cadrul Consiliului
General al Organizației Mondiale a Comerțului cu privire la aderarea
Republicii Democrate Populare Laos la OMC este de aprobare a aderării.
2.           Prezenta decizie intră
în vigoare la data adoptării sale. 
Adoptată la Bruxelles,
                                                                       Pentru
Consiliu,
                                                                       Președintele